2000R2888 — LT — 01.05.2004 — 001.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

EUROPOS PARLAMENTO IR TARYBOS REGLAMENTAS (EB) Nr. 2888/2000

2000 m. gruodžio 18 d.

dėl leidimų sunkiasvorėms krovininėms transporto priemonėms važiuoti Šveicarijos teritorija paskirstymo







EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 71 straipsnį, atsižvelgdami į Komisijos pasiūlymą ( 1 ), atsižvelgdami į Ekonomikos ir socialinių reikalų komiteto nuomonę ( 2 ), pasikonsultavę su Regionų komitetu, laikydamiesi Sutarties 251 straipsnyje nustatytos tvarkos ( 3 ), kadangi: (1) 2000 m. lapkričio 1 d. Šveicarijos federacinė taryba nusprendė nuo 2001 m. sausio 1 d. leisti sunkiasvorėms krovininėms transporto priemonėms iki 34 tonų važiuoti savo šalies teritorija ir nuo tos pačios dienos transporto priemonėms, kurių faktinis bendras svoris su kroviniu yra didesnis kaip 34 tonos, bet ne didesnis kaip 40 tonų, ir tuščioms bei lengvosioms krovininėms transporto priemonėms įvesti kvotas. Tuo sprendimu Šveicarijos kelių tinkle taip pat įvedama RPLP (sunkiasvorių krovinių vežimo rinkliava). (2) Tas sprendimas yra savarankiška priemonė, kurios ėmėsi Šveicarijos Konfederacija, ir dėl to jos negalima laikyti laikinu Europos bendrijos ir Šveicarijos Konfederacijos susitarimo dėl krovinių ir keleivių vežimo geležinkeliais ir automobilių keliais, pasirašyto 1999 m. birželio 21 d., taikymu. To susitarimo su Bendrija sudarymas yra siejamas su tą pačią dieną su Šveicarijos Konfederacija pasirašytų septynių susitarimų įsigaliojimu. (3) Būtina ilgalaikiu pagrindu nustatyti taisykles, reglamentuojančias Bendrijos nuo 2001 m. sausio 1 d. gaunamų leidimų paskirstymą ir tvarkymą. (4) Praktiniais ir organizaciniais sumetimais tų leidimų paskirstymo valstybėms narėms užduotis turėtų būti patikėta Komisijai. (5) Tuo tikslu reikėtų nustatyti paskirstymo būdą. Paskui valstybės narės, remdamosi objektyviais kriterijais, turėtų joms paskirtus leidimus išdalyti transporto įmonėms. (6) Siekiant užtikrinti tinkamą leidimų naudojimą, visi nepaskirstyti leidimai turėtų būti grąžinti Komisijai, kad juos būtų galima perskirstyti. (7) Leidimų paskirstymas turėtų būti grindžiamas kriterijais, kuriuos nustatant atsižvelgiama į esamus krovininio transporto srautus ir tikrus transporto poreikius per šį Alpių regioną. (8) Gali prireikti keisti leidimų paskirstymą konkrečių transporto srautų pagrindu, atsižvelgiant į atitinkamus III priede apibūdintos paskirstymo metodikos punktus. Darant pakeitimus, Komisijai turėtų padėti komitetas. (9) Šiam reglamentui įgyvendinti reikalingos priemonės turėtų būti patvirtintos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką ( 4 ), kadangi: PRIĖMĖ ŠĮ REGLAMENTĄ:







1 straipsnis

Šis reglamentas nustato Šveicarijos, kuri nuo 2001 m. sausio 1 d. leidžia sunkiasvorėms krovininėms transporto priemonėms iki 34 tonų važiuoti savo teritorija, nuo tos pačios dienos transporto priemonėms, kurių faktiškas bendras pakrauto automobilio svoris yra didesnis kaip 34 tonos, bet ne didesnis kaip 40 tonų, ir tuščioms bei lengvosioms krovininėms transporto priemonėms nustato kvotas ir Šveicarijos kelių tinkle įveda RPLP (sunkiasvorių transporto priemonių rinkliavą), Bendrijai skirtų leidimų paskirstymo taisykles.

2 straipsnis

Šiame reglamente:

1) „sunkiasvoris“ leidimas — tai leidimas, suteikiamas krovininėms transporto priemonėms, kurių faktiškas bendras pakrauto automobilio svoris yra didesnis kaip 34 tonos, bet ne didesnis kaip 40 tonų, važiuoti Šveicarijos teritorija;

2) „tuščiasis“ leidimas — tai leidimas, suteikiamas tuščioms arba lengvus krovinius vežančios krovininėms transporto priemonėms, važiuoti Šveicarijos teritorija.

3 straipsnis

1. Komisija paskirsto leidimus vadovaudamasi šio straipsnio 2, 3 ir 4 dalimis.

2. „Sunkiasvoriai“ leidimai paskirstomi kaip nustatyta I priede.

3. „Tuštieji“ leidimai paskirstomi kaip nustatyta II priede.

4. Leidimai kiekvieniems metams paskirstomi iki ankstesnių metų rugpjūčio 15 dienos.

4 straipsnis

Valstybės narės savo teritorijoje įsisteigusioms įmonėms leidimus paskirsto remdamosi objektyviais ir nediskriminaciniais kriterijais.

5 straipsnis

Įmonėms nepaskirstytus leidimus valstybės narės kiekvienais metais iki rugsėjo 15 d. grąžina Komisijai.

7 straipsnyje nustatyta tvarka Komisija tuos leidimus paskirsto vienai ar kelioms valstybėms narėms taip, kad būtų užtikrintas tinkamiausias jų naudojimas.

6 straipsnis

Siūlydama pakeitimus, Komisija remiasi faktiškais krovinių vežimo srautais 2001 metais, rūpindamasi, kad taip pat būtų atsižvelgta į dvišalio krovinių vežimo ir krovinių vežimo tranzitu operacijas. Jei perskaičiavus kuriai nors valstybei narei paskirtų leidimų skaičius iš esmės skirtųsi nuo to, kuris nustatytas I ir II prieduose, visos būtinos I ir II priedų pataisos yra priimamos 7 straipsnyje nustatyta tvarka.

7 straipsnis

1. Komisijai padeda komitetas.

2. Jei daroma nuoroda į šį straipsnį, taikomi Sprendimo 1999/468/EB 5 ir 7 straipsniai, atsižvelgiant į jo 8 straipsnio nuostatas.

Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.

3. Komitetas priima savo darbo tvarkos taisykles.

8 straipsnis

Šis reglamentas įsigalioja jo paskelbimo Europos Bendrijų oficialiajame leidinyje dieną.

Šis reglamentas yra privalomas visas ir tiesiogiai taikomas visose valstybėse narėse.

▼M1









I PRIEDAS

„Sunkiasvorių“ leidimų paskirstymo skalė







Valstybė narė % Belgija 6,9 Danija 1,4 Vokietija 25 Graikija 0,9 Ispanija 2 Prancūzija 15 Airija 0,85 Italija 24 Liuksemburgas 1,45 Nyderlandai 8,9 Austrija 8 Portugalija 0,7 Suomija 0,8 Švedija 0,75 Jungtinė Karalystė 3,35 Iš viso: 100

Bendras paskirstytinų leidimų skaičius 2001 ir 2002 metais sieks 300 000, o 2003 ir 2004 metais 400 000.







Valstybė narė Leidimų skaičius Čekijos Respublika 3 164 Estija 440 Kipras 66 Latvija 132 Lietuva 308 Vengrija 1 934 Malta 352 Lenkija 2 109 Slovėnija 1 055 Slovakija 440 Iš viso: 10 000









II PRIEDAS

„Tuščiųjų“ leidimų paskirstymo skalė







Valstybė narė 2001-2004 Belgija 14 067 Danija 1 310 Vokietija 50 612 Graikija 5 285 Ispanija 1 500 Prancūzija 16 126 Airija 220 Italija 93 012 Liuksemburgas 3 130 Nyderlandai 21 517 Austrija 2 183 Portugalija 192 Suomija 867 Švedija 381 Jungtinė Karalystė 9 598 Iš viso: 220 000







Valstybė narė Leidimų skaičius Čekijos Respublika 1 741 Estija 242 Kipras 36 Latvija 73 Lietuva 169 Vengrija 1 064 Malta 193 Lenkija 1 160 Slovėnija 580 Slovakija 242 Iš viso: 5 500









III PRIEDAS

Leidimų paskirstymo nustatymo metodika

I ir II prieduose nustatyti leidimai bus paskirstomi remiantis tokia metodika:

1. 15 ES valstybių narių

„Sunkiasvoriai“ leidimai

Iš pradžių kiekviena valstybė narė gaus po 1 500 leidimų.

Paskui likusieji leidimai bus paskirstyti lygiomis dalimis remiantis su dvišalio vežimo ir tranzitinio vežimo operacijomis susijusiais kriterijais.

Gautas rezultatas bus šiek tiek patikslintas, kad būtų atsižvelgta į tam tikrų valstybių narių specifinę geografinę padėtį.

Dvišalis vežimas

Bus skirstoma remiantis tuo, kokia dvišalio vežimo į Šveicariją ir iš jos dalis tenka kiekvienai valstybei narei.

Tranzitinis vežimas

Bus skirstoma remiantis tuo, kokia bendro apvažiavimo kilometrų skaičiaus dalis tenka atitinkamoje valstybėje narėje registruotoms sunkiasvorėms transporto priemonėms, vežant krovinius per Alpes šiaurės pietų ir pietų šiaurės kryptimis dėl šiuo metu galiojančių svorio apribojimų Šveicarijoje.

Apvažiavimo kilometražas bus apskaičiuojamas kaip faktiško kelionių per Alpes kilometražo ir trumpiausio nuotolio per Šveicariją skirtumas. Kilometražas per Šveicariją bus patikslintas pridedant 60 km, kad būtų atsižvelgta į sugaištį prie valstybės sienos ir kelių eismo sąlygas.

Toms valstybėms narėms, kurioms dėl pirmiau minėto apskaičiavimo būdo tenka mažiau kaip 200 leidimų, bus nustatyta jų skirti 200.

„Tuštieji leidimai“

„Tuštieji leidimai“ bus paskirstomi remiantis valstybėse narėse registruotoms transporto priemonėms tenkančia tranzitu per Šveicariją važiuojančių transporto priemonių, kurių pakrauto automobilio svoris yra nuo 7,5 iki 28 tonų, dalimi.

2. Naujosioms valstybėms narėms

„Sunkiasvoriai“ leidimai

Laikotarpiu nuo 2004 m. gegužės 1 d. iki 2004 m. gruodžio 31 d. valstybės narės, sudariusios su Šveicarija dvišalio vežimo sutartis (Čekijos Respublika, Estija, Latvija, Lietuva, Vengrija, Lenkija, Slovėnija) gaus bent jau tiek pat leidimų, kiek būtų gavusios pagal dvišalio vežimo sutartis, jei tos sutartys galiojo visus 2004 metus.

Kiprui, Maltai ir Slovakijai leidimai bus paskirstomi remiantis 2002 metais transporto priemonėms tenkančia kelionių į Šveicariją ir iš jos bei tranzitu per Šveicariją važiuojančių transporto priemonių dalimi.

Likusieji leidimai dešimčiai naujų valstybių narių bus paskirstomi proporcingai turimų transporto priemonių skaičiui.

„Tuštieji leidimai“

Atsižvelgiant į tai, kad Bendrija gaus 5 500 papildomų „tuščiųjų“ leidimų, kas sudaro 55 % viso „sunkiasvorių“ leidimų skaičiaus, „tuštieji“ leidimai bus paskirstomi išlaikant šį santykį.